600-сон 22.09.2025. Айрим тоифадаги объектларни лойиҳалаштириш, қуриш реконструкция қилиш, мукаммал ва жорий таъмирлашда давлат харидларини ташкил этиш тартибини такомиллаштириш чора-тадбирлари тўғрисида
Hujjat turi: unknown | Qabul qilgan organ: unknown

Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлашда давлат харидларини ташкил этиш тартибини такомиллаштириш чора-тадбирлари тўғрисида
1-ИЛОВА
Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи лойиҳа-қидирув ва қурилиш-пудрат ташкилотлари реестрини юритиш тартиби тўғрисидаги НИЗОМ
1-боб. Умумий қоидалар
2-боб. Реестрга кириш учун зарур ҳужжатлар
3-боб. Реестрга кириш учун аризани кўриб чиқиш тартиби
4-боб. Реестр талаблари ва унга риоя этилишини назорат қилиш тартиби
5-боб. Реестрни юритиш
6-боб. Лойиҳа-қидирув ёки қурилиш-пудрат ташкилотларни Реестрдан чиқариш
7-боб. Якунловчи қоидалар
ИЛОВА
Лойиҳа-қидирув ёки қурилиш-пудрат ташкилотлари реестрига кириш СХЕМАСИ
2-ИЛОВА
Алоҳида муҳим ва тоифаланган объектларда амалга ошириладиган лойиҳалаштириш, қуриш, реконструкция қилиш, мукаммал ва жорий таъмирлаш ишлари билан боғлиқ давлат харидларини ташкил этиш ва ўтказиш тартиби тўғрисидаги НИЗОМ
1-боб. Умумий қоидалар
2-боб. Харид қатнашчилари
3-боб. Харид комиссияси фаолиятини тартибга солиш
4-боб. Харидни ўтказишга тайёргарлик
5-боб. Оферталарни тақдим этиш тартиби
6-боб. Харид савдоларини ўтказиш ва якунлаш
7-боб. Харид нархи
8-боб. Харид қатнашчиларининг жавобгарлиги
9-боб. Якунловчи қоидалар
ИЛОВА
Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларини ташкил этиш ва амалга ошириш ТАРТИБИ
Ўзбекистон Республикаси Вазирлар Маҳкамасининг қарори, 22.09.2025 йилдаги 600-сон
Ўзбекистон Республикаси Вазирлар Маҳкамасининг
қарори
Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлашда давлат харидларини ташкил этиш тартибини такомиллаштириш чора-тадбирлари тўғрисида
Ўзбекистон Республикаси ҳудудида давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилиятини, хавфсизликни таъминлаш ва ички тартибни сақлаш объектларини, шунингдек, алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлашда давлат харидларини ташкил этиш ва ўтказиш механизмини янада такомиллаштириш мақсадида Вазирлар Маҳкамаси қарор қилади:
1. Ўзбекистон Республикасининг «Давлат харидлари тўғрисида»ги
Қонунига
мувофиқ давлат томонидан қўриқланиши лозим бўлган шахсларнинг хавфсизлигини таъминлаш, Ўзбекистон Республикасида мудофаа қобилиятини, хавфсизликни таъминлаш ва ички тартибни сақлашда давлат сирлари билан боғлиқ давлат харидларининг тартибини қонунчиликка мувофиқ белгилаш назарда тутилганлиги маълумот учун қабул қилинсин.
2. Қуйидагилар:
Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи лойиҳа-қидирув ва қурилиш-пудрат ташкилотлари реестрини юритиш тартиби тўғрисидаги низом
1-иловага
;
Алоҳида муҳим ва тоифаланган объектларда амалга ошириладиган лойиҳалаштириш, қуриш, реконструкция қилиш, мукаммал ва жорий таъмирлаш ишлари билан боғлиқ давлат харидларини ташкил этиш ва ўтказиш тартиби тўғрисидаги низом
2-иловага
мувофиқ тасдиқлансин.
3. Белгилаб қўйилсинки:
Давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилияти, хавфсизликни таъминлаш ва ички тартибни сақлаш ҳамда алоҳида муҳим ва тоифаланган объектларини (кейинги ўринларда — алоҳида муҳим ва тоифаланган объектлар) лойиҳалаштириш, қуриш, реконструкция қилиш, мукаммал ва жорий таъмирлаш билан боғлиқ давлат харидлари ушбу қарор билан белгиланган тартибда амалга оширилади;
объектларни алоҳида муҳим ва тоифаланган объектлар рўйхатига киритиш қонунчиликка мувофиқ тартибга солинади, бунда ушбу қарор билан белгиланган тартибда давлат харидлари амалга оширилишида объектларнинг алоҳида муҳим ва тоифаланган объектлар рўйхатига киритилганлигига буюртмачи ташкилотлар жавобгар ҳисобланади;
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларини ташкил этишда оммавий ахборот воситалари ва очиқ электрон платформаларда эълон берилмайди;
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларида лойиҳа-қидирув ва қурилиш-пудрат ташкилотлари реестрига киритилган ташкилотлар жалб этилади;
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидлари натижаларига мувофиқ тузилган шартномада назарда тутилган шартларнинг ўзгариши белгиланган тартибда харид комиссиясининг тегишли баёни билан тасдиқланганидан кейин қабул қилинган деб ҳисобланади.
4. Қонунчилик ҳужжатлари билан алоҳида тартиб белгиланган буюртмачилар учун мазкур қарор тавсиявий тусга эга ҳисобланади.
5. Вазирлар Маҳкамасининг 2022 йил 10 февралдаги 69-сон қарори билан тасдиқланган Давлат харидларида энг яхши таклифларни танлашнинг алоҳида тартиби тўғрисидаги низомнинг
1-банди
қуйидаги мазмундаги иккинчи хатбоши билан тўлдирилсин:
«Мазкур Низом давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилиятини, хавфсизликни таъминлаш ва ички тартибни сақлаш ҳамда алоҳида муҳим ва тоифаланган объектларини лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат сирлари билан боғлиқ давлат харидларини амалга оширишда энг яхши таклифларни танлаш тартибига нисбатан татбиқ этилмайди».
7. Мазкур қарорнинг 3-банди
иккинчи
ва
бешинчи хатбошилари
,
5-банди
ва қарорга
2-илова
қарор қабул қилинган кундан эътиборан уч ойдан кейин кучга киради.
8. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари А.Ж. Раматов ва Бош вазир ўринбосари — иқтисодиёт ва молия вазири Ж.А. Қўчқоров зиммасига юклансин.
Ўзбекистон Республикасининг Бош вазири А. АРИПОВ
Тошкент ш.,
2025 йил 22 сентябрь,
Вазирлар Маҳкамасининг 2025 йил 22 сентябрдаги 600-сон
қарорига
1-ИЛОВА
Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи лойиҳа-қидирув ва қурилиш-пудрат ташкилотлари реестрини юритиш тартиби тўғрисидаги
НИЗОМ
1-боб. Умумий қоидалар
1. Ушбу Низом Давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилияти, хавфсизликни таъминлаш ва ички тартибни сақлаш ҳамда алоҳида муҳим ва тоифаланган объектларини (кейинги ўринларда — алоҳида муҳим ва тоифаланган объектлар) лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи лойиҳа-қидирув ва қурилиш-пудрат ташкилотлари реестрини (кейинги ўринларда — Реестр) шакллантириш ҳамда юритиш тартибини белгилайди.
2. Реестрга фақат «Шаффоф қурилиш» миллий ахборот тизимидаги лойиҳа-қидирув ва қурилиш-пудрат ташкилотларининг электрон рейтингида (кейинги ўринларда — Рейтинг) мавжуд бўлган лойиҳа-қидирув ва қурилиш-пудрат ташкилотлари киритилишига рухсат берилади.
3. Ўзбекистон Республикаси Қурилиш ва уй-жой коммунал хўжалиги вазирлиги (кейинги ўринларда — Ваколатли орган) лойиҳа-қидирув ва қурилиш-пудрат ташкилотларини Реестрга киритиш юзасидан мурожаатларни кўриб чиқиш, унга ташкилотларни киритиш ва ундан чиқариш ҳамда Реестрни юритиш бўйича ваколатли орган ҳисобланади.
Реестр бўйича юкланган вазифаларни бажариш Ваколатли орган томонидан ушбу низомга мувофиқ ташкил этилади.
Реестрга кириш истагида бўлган лойиҳа-қидирув ва қурилиш-пудрат ташкилотлари Ваколатли органга ариза билан мурожаат қилади. Лойиҳа-қидирув ва қурилиш-пудрат ташкилотлари ва Ваколатли орган ўртасидаги ариза ва бошқа ҳужжатлар алмашинуви почта орқали амалга оширилади.
4. Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш фақат Реестрга кирган лойиҳа-қидирув ва қурилиш-пудрат ташкилотлари томонидан амалга оширилади.
5. Инсофсиз ижрочиларнинг ягона реестрига киритилган лойиҳа-қидирув ва қурилиш-пудрат ташкилотларнинг Реестрга киритилишига йўл қўйилмайди.
Рейтингдан чиқарилган лойиҳа-қидирув ва қурилиш-пудрат ташкилотлари Реестрдан ҳам чиқарилади.
Лойиҳа-қидирув ва қурилиш-пудрат ташкилотлари Рейтингдан чиқарилгандан кейин объектни лойиҳалаштириш, қуриш, реконструкция қилиш, мукаммал ва жорий таъмирлашнинг амалдаги шартномаларини бекор қилишга асос бўлмайди (қонунчиликда белгиланган талаблар бундан мустасно).
6. Реестрга лойиҳа-қидирув ва қурилиш-пудрат ташкилотлари 5 йил муддатга киритилади. Бунда Рейтингдан чиқарилганлиги сабабли лойиҳа-қидирув ва қурилиш-пудрат ташкилотлари Реестрдан чиқарилган бўлса, у ҳолда ушбу лойиҳа-қидирув ва қурилиш-пудрат ташкилотлари Реестрга кириш учун Ваколатли органга қайтадан ариза билан мурожаат қилишлари мумкин.
2-боб. Реестрга кириш учун зарур ҳужжатлар
7. Реестрга кириш учун Ваколатли органга қуйидаги ҳужжатлар тақдим этилади:
юридик шахснинг номи, СТИРи ва ташкилий-ҳуқуқий шакли, унинг жойлашган жойи (почта манзили), юридик шахс томонидан лойиҳа-қидирув ва қурилиш-пудрат фаолиятини амалга ошириш учун мўлжалланаётган соҳа тури акс эттирилган Реестрга киритиш тўғрисидаги ариза;
ташкилотда фаолият юритаётган ходимларга тегишли бўлган жисмоний шахснинг шахсий индентификация рақами (ЖШШИР), уларнинг эгаллаб турган лавозимлари, маълумоти бўйича мутахассислиги ҳамда шу мутахассислиги бўйича иш стажи, яшаш жойи, ушбу ходимлар иштирокида лойиҳалаштирилган, қурилган, реконструкция қилинган, мукаммал ва жорий таъмирланган объектлар рўйхати.
8. Лойиҳа-қидирув ва қурилиш-пудрат ташкилотлардан ушбу Низомда назарда тутилмаган ҳужжатларни тақдим этишни талаб қилишга йўл қўйилмайди.
9. Лойиҳа-қидирув ва қурилиш-пудрат ташкилотлари томонидан тегишли ҳужжатлар ариза билан бирга Ваколатли органнинг почта манзилига юборилади.
10. Ишончли бўлмаган ёки бузилган маълумотлар тақдим этилганлиги учун лойиҳа-қидирув ва қурилиш-пудрат ташкилотлар қонунчилик ҳужжатларига мувофиқ жавоб беради.
3-боб. Реестрга кириш учун аризани кўриб чиқиш тартиби
11. Реестрга кириш мазкур Низомга
иловасидаги
схемага мувофиқ амалга оширилади.
Лойиҳа-қидирув ва қурилиш-пудрат ташкилотларини Реестрга киритиш ёки киритишни рад этиш тўғрисидаги жавоб хати лойиҳа-қидирув ёки қурилиш-пудрат ташкилотининг аризасига асосан Ваколатли органда кирим рўйхатига олинган кундан бошлаб ўттиз кундан ортиқ бўлмаган муддатда уларга юборилади.
Ваколатли орган уч иш куни мобайнида лойиҳа-қидирув ва қурилиш-пудрат ташкилотларнинг аризасини кўриб чиқади ва ўрганиб чиқиш учун Ўзбекистон Республикаси Давлат хавфсизлик хизматига юборади.
Лойиҳа-қидирув ёки қурилиш-пудрат ташкилотлари Реестрга Давлат хавфсизлик хизматининг ижобий хулосаси бўлган тақдирда киритилади.
12. Реестрга киритиш рад этилган тақдирда, рад этиш тўғрисидаги хат лойиҳа-қидирув ва қурилиш-пудрат ташкилотларга бир иш кунида ёзма шаклда юборилади.
13. Реестрга киритишни рад этиш учун асос бўлган сабаблар лойиҳа-қидирув ёки қурилиш-пудрат ташкилотлари томонидан бартараф этилган тақдирда, ушбу Низом талабларига мувофиқ лойиҳа-қидирув ва қурилиш-пудрат ташкилотлари қайтадан мурожаат этишга ҳақли.
4-боб. Реестр талаблари ва унга риоя этилишини назорат қилиш тартиби
14. Реестрга кирган лойиҳа-қидирув ва қурилиш-пудрат ташкилотлари қуйидаги талабларга амал қилиши лозим:
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолият тури соҳасидаги қонунчилик ҳужжатларига мажбурий риоя қилиш;
объект режимида белгиланган қоидаларга риоя қилиш ва уларни бажариш;
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолият турини амалга оширишда ўзига маълум бўладиган давлат сирлари сақланишини таъминлаш.
15. Реестрга киритилган лойиҳа-қидирув ва қурилиш-пудрат ташкилоти томонидан Реестр талаблари ва шартларига риоя этилиши устидан назорат ўз ваколатлари доирасида тегишлигига кўра Ваколатли орган ва Давлат хавфсизлик хизмати томонидан амалга оширилади ҳамда қонунчилик ҳужжатларида белгиланган тартибда чоралар кўриб боради.
5-боб. Реестрни юритиш
16. Ваколатли орган томонидан Реестрни «Шаффоф қурилиш» миллий ахборот тизимининг электрон рейтинг платформасида электрон шаклда юритилади ва унда қуйидагилар кўрсатилади:
юридик шахснинг номи, ташкилий-ҳуқуқий шакли, почта манзили, телефон рақами;
раҳбарнинг фамилияси, исми, отасининг исми;
Реестрга киритилган сана ва тартиб рақами;
Реестрдан чиқарилган санаси.
Бунда Реестрнинг юритилиши, ушбу Реестрдаги лойиҳа-қидирув ва қурилиш-пудрат ташкилотлари ҳақидаги маълумотларни фақат алоҳида муҳим ва тоифаланган объектларнинг буюртмачиларига очиқланади ҳамда Реестрни рақамлаштириш бўйича методика Ўзбекистон Республикаси Қурилиш ва уй-жой коммунал хўжалиги вазирлигининг буйруғи билан тасдиқланади.
17. Реестр маълумотлари давлат буюртмачилари учун «Шаффоф қурилиш» миллий ахборот тизимида акс эттирилади.
6-боб. Лойиҳа-қидирув ёки қурилиш-пудрат ташкилотларни Реестрдан чиқариш
18. Қуйидаги ҳолларда лойиҳа-қидирув ёки қурилиш-пудрат ташкилотлари Реестрдан чиқарилади:
лойиҳа-қидирув ёки қурилиш-пудрат ташкилотлари томонидан Реестрдан ихтиёрий чиқиш тўғрисида ариза берилганда;
лойиҳа-қидирув ёки қурилиш-пудрат ташкилотлари Рейтингдан чиқарилганда.
Лойиҳа-қидирув ёки қурилиш-пудрат ташкилотлари Реестрдан мазкур банднинг
иккинчи хатбошиси
бўйича ариза келиб тушган кундан эътиборан беш иш кунида чиқарилади.
7-боб. Якунловчи қоидалар
19. Ушбу Низомни қўллашда юзага келадиган низолар қонунчилик ҳужжатларида белгиланган тартибда ҳал этилади.
20. Мазкур Низом талаблари бузилишида айбдор бўлган шахслар қонунчилик ҳужжатларида белгиланган тартибда жавоб берадилар.
Айрим тоифадаги объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи лойиҳа-қидирув ва қурилиш-пудрат ташкилотлари реестрини юритиш тартиби тўғрисидаги
низомга
ИЛОВА
Лойиҳа-қидирув ёки қурилиш-пудрат ташкилотлари реестрига кириш
СХЕМАСИ
Босқичлар
Субъектлар
Тадбирлар
Ижро муддати
1-босқич
Лойиҳа-қидирув ёки қурилиш-пудрат ташкилотлари
Тегишли ҳужжатлар ариза билан бирга Қурилиш ва уй-жой коммунал хўжалиги вазирлиги (ваколатли орган)нинг почта манзилига юборилади.
белгиланган муддатда
2-босқич
Қурилиш ва уй-жой коммунал хўжалиги вазирлиги
Лойиҳа-қидирув ва қурилиш-пудрат ташкилотларнинг аризасини кўриб чиқади ва ўрганиб чиқиш учун Ўзбекистон Республикаси Давлат хавфсизлик хизматига юборади.
3 иш кунида
3-босқич
Давлат хавфсизлик хизмати
Лойиҳа-қидирув ёки қурилиш-пудрат ташкилотлари Реестрга кириш ёки кирмаслик бўйича хулосасини Қурилиш ва уй-жой коммунал хўжалиги вазирлигига юборади.
20 иш кунида
4-босқич
Қурилиш ва уй-жой коммунал хўжалиги вазирлиги
Давлат хавфсизлик хизматининг хулосасига мувофиқ Реестрга киритиш ёки киритишни рад этиш тўғрисидаги жавоб хати лойиҳа-қидирув ёки қурилиш-пудрат ташкилотларига юборилади.
1 иш кунида
Вазирлар Маҳкамасининг 2025 йил 22 сентябрдаги 600-сон
қарорига
2-ИЛОВА
Алоҳида муҳим ва тоифаланган объектларда амалга ошириладиган лойиҳалаштириш, қуриш, реконструкция қилиш, мукаммал ва жорий таъмирлаш ишлари билан боғлиқ давлат харидларини ташкил этиш ва ўтказиш тартиби тўғрисидаги
НИЗОМ
1-боб. Умумий қоидалар
1. Мазкур Низом давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилиятини, хавфсизликни таъминлаш ва ички тартибни сақлаш ҳамда алоҳида муҳим ва тоифаланган объектларида амалга ошириладиган лойиҳалаштириш, қуриш, реконструкция қилиш, мукаммал ва жорий таъмирлаш ишлари бўйича давлат сирлари билан боғлиқ давлат харидларини амалга оширишда энг яхши таклифларни танлаш тартибини белгилайди.
Ушбу Низом Ўзбекистон Республикасининг Ижтимоий ва ишлаб чиқариш давлат дастурлари ҳамда бошқа мақсадли дастурларга мувофиқ Ўзбекистон Республикасининг Давлат бюджети, давлат мақсадли жамғармалари бюджетлари ва бюджет ташкилотларининг бюджетдан ташқари жамғармалари ҳисобидан молиялаштириладиган алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича буюртмачилар томонидан амалга ошириладиган давлат харидлари учун татбиқ этилади.
2. Ушбу Низомда қуйидаги тушунчалардан фойдаланилган:
алоҳида муҳим ва тоифаланган объектлар
— давлат томонидан қўриқланиши лозим бўлган шахсларнинг хавфсизлигини таъминлаш, мудофаа қобилияти, хавфсизликни таъминлаш ва ички тартибни сақлаш ҳамда алоҳида муҳим ва тоифаланган объектлар;
баҳолаш мезонлари
— оферентларни танлаш ҳамда офертани баҳолаш ва харид ғолибини аниқлаш учун фойдаланиладиган кўрсаткичлар;
бошланғич нарх
— буюртмачи томонидан ёки унинг буюртмаси бўйича жалб этилган ташкилот аниқлайдиган харид предметининг қўшимча қиймат солиғи (кейинги ўринларда — ҚҚС) билан қиймати;
буюртмачи
— харидларни амалга оширувчи юридик шахс;
захирадаги ғолиб —
харид қилиш тартиб-таомиллари якуни бўйича харид комиссиясининг қарорига мувофиқ ғолибнинг таклифидан кейинги энг мақбул таклифни тақдим этган деб топилган оферент;
лойиҳа-қидирув ташкилотларининг соҳавий электрон рейтинги
— «Шаффоф қурилиш» миллий ахборот тизимида лойиҳа-қидирув ташкилотларининг кадрлар билан таъминланганлиги, молиявий кўрсаткичлари, рақобатбардошлиги, иш тажрибаси ва лицензия кўрсаткичлари бўйича мезонларга мувофиқ малака талабларини белгиловчи рейтинг кўрсаткичларини ўзида акс эттирадиган электрон платформа;
оферент
— Реестрда мавжуд бўлган, офертаси харид савдолари ташкилотчиси томонидан рўйхатдан ўтказилган талабгор;
оферта
— харид ҳужжатларида белгиланган шартларга мувофиқ тақдим этилган, харид предметига нисбатан оферентнинг таклифи;
Реестр —
алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш фаолияти билан шуғулланувчи Рейтингда мавжуд бўлган ва Қурилиш ва уй-жой коммунал хўжалиги вазирлиги (кейинги ўринларда — Ваколатли орган) томонидан белгиланган тартибда шакллантирилган лойиҳа-қидирув ва қурилиш-пудрат ташкилотларнинг рўйхати;
талабгор —
Реестрда мавжуд бўлган, харид савдолари ташкилотчиси томонидан таклиф юборилган ва офертаси рўйхатдан ўтказилгунга қадар таклифномада кўрсатилган шартларга мувофиқ харидларда иштирок этиш истаги бўлган лойиҳа-қидирув ва қурилиш-пудрат ташкилоти;
харид таклифномаси —
Реестрда мавжуд бўлган қурилиш-пудрат ва лойиҳа-қидирув ташкилотларига алоҳида муҳим ва тоифаланган объектлар бўйича давлат харидларида иштирок этиш учун юбориладиган таклифномалар;
харид таклифи
— харид ҳужжатларида белгиланган шартларга мувофиқ харид предметига нисбатан талабгор томонидан тақдим этилган таклиф;
харид таклифини таъминлаш кафолати
— харид предметининг ҚҚС билан бошланғич нархидан 2 фоиздан ортиқ бўлмаган харид таклифини таъминлаш кафолати суммаси;
харид ҳужжатлари
— харидларнинг техник, молиявий, тижорат, ташкилий ва бошқа тавсифлари тўғрисидаги ҳамда харидларни ташкил этиш ва ўтказиш шартлари, тартиб-қоидалари тўғрисидаги ахборот, шунингдек, талабгорлар томонидан коррупция кўринишларига йўл қўймаслик бўйича ариза тақдим этиш мажбурийлиги ҳақидаги талаб мавжуд бўлган ҳужжатлар туркуми;
харид комиссияси
— мазкур Низомнинг
9-бандида
санаб ўтилган вазифаларни бажариш учун буюртмачи томонидан ташкил этиладиган доимий ёки вақтинчалик орган;
харид предмети
:
а) лойиҳалаштириш топшириғига мувофиқ қуриладиган, реконструкция қилинадиган ва жорий таъмирланадиган алоҳида муҳим ва тоифаланган объект бўйича ишлаб чиқиладиган лойиҳа-смета ҳужжатлари;
б) лойиҳа-смета ҳужжатлари бўйича ваколатли орган томонидан берилган ижобий экспертиза хулосаси мавжуд бўлган қуриладиган, реконструкция қилинадиган ва мукаммал таъмирланадиган алоҳида муҳим ва тоифаланган объект;
харид савдолари ташкилотчиси
— буюртмачининг ўзи ёки буюртмачи томонидан қурилиш соҳасида товарлар, ишлар ва хизматларни харид қилиш бўйича белгиланган тартибда шартнома асосида жалб этиладиган алоҳида муҳим ва тоифаланган объектларнинг ҳужжатлари билан ишлаш ҳуқуқига эга бўлган ихтисослаштирилган ташкилот;
қурилиш-пудрат ташкилотларининг соҳавий электрон рейтинги —
«Шаффоф қурилиш» миллий ахборот тизимининг соҳалар бўйича қурилиш-пудрат ташкилотларининг кадрлар билан таъминланганлиги, молиявий кўрсаткичлари, рақобатбардошлиги, иш тажрибаси, моддий-техник базаси ва меҳнат муҳофазаси бўйича мезонларга мувофиқ малака талабларини белгиловчи рейтинг кўрсаткичларини ўзида акс эттирадиган электрон платформа.
3. Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларида Реестрда мавжуд бўлган лойиҳа-қидирув ва қурилиш-пудрат ташкилотлари қатнашишлари мумкин.
4. Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидлари молиялаштириш манбаи аниқ бўлган тақдирда ўтказилади.
2-боб. Харид қатнашчилари
5. Буюртмачи, харид савдолари ташкилотчиси, харид комиссияси ва оферентлар алоҳида муҳим ва тоифаланган объект бўйича давлат харидининг қатнашчилари ҳисобланади.
6. Буюртмачи қуйидаги ҳуқуқларга эга:
мустақил равишда ёки ихтисослаштирилган ташкилотни жалб этган ҳолда, харид предметининг ҚҚС билан бошланғич қийматини белгилаш;
харидни ўтказиш санасини белгилаш ҳамда қарор қабул қилиш;
харид савдолари ташкилотчиси функциясини бажариш ёки заруратга кўра алоҳида муҳим ва тоифаланган объектларнинг ҳужжатлари билан ишлаш ҳуқуқига эга бўлган ихтисослашган ташкилотни белгиланган тартибда жалб этиш.
7. Буюртмачи қуйидаги асосий вазифаларни бажаради:
харид комиссияси таркибини ва иш регламентини шакллантиради, тасдиқлайди, унинг ишида қатнашади;
харид савдоларини мазкур Низомда белгиланган тартибда ташкил этади (харид савдоларини ташкил этиш учун ихтисослаштирилган ташкилотни жалб этиш ҳоллари бундан мустасно);
харид предметининг ҚҚС билан бошланғич нархидан 2 фоиздан ортиқ бўлмаган харид таклифини таъминлаш кафолати суммасини белгилайди;
харид ғолиби билан шартнома тузади;
харидни ташкил этиш ва ўтказиш билан боғлиқ барча харажатларни танлов ғолиби ёки захирадаги ғолиб (ғолиб деб топилганда) томонидан қопланиши таъминланади;
лойиҳа-қидирув ва қурилиш-пудрат ташкилотларининг Реестрда мавжудлигини ўрганади ва тегишли қарор қабул қилади;
қонунчиликда назарда тутилган ваколатлар доирасида бошқа вазифаларни ҳам амалга оширади.
8. Қуйидагилар харид савдолари ташкилотчисининг асосий вазифалари ҳисобланади:
харид ҳужжатларини ишлаб чиқади;
Реестрга асосан лойиҳа-қидирув ва қурилиш-пудрат ташкилотларининг электрон рейтинг кўрсаткичларини ўрганиб, харид жараёнида иштирок этиш учун харид таклифномаларини лойиҳа-қидирув ва қурилиш-пудрат ташкилотларига юборади;
оферталарни қабул қилади, уларнинг ҳисобга олиниши ва махфийлигини таъминлайди;
жалб этиладиган экспертлар ёки эксперт ташкилотларининг ишларини ташкил этади;
оферентлар томонидан тақдим этилган оферталарни харид комиссияси йиғилишида очади ва харид комиссиясига ўрганиб чиқиш учун тақдим этади;
оферталарнинг асл нусхаларини улар очилгандан кейин белгиланган тартибда буюртмачига топширади (буюртмачи томонидан харид савдоларини амалга ошириш учун ихтисослаштирилган ташкилот жалб этилган тақдирда);
йиғилиш баённомаларини расмийлаштиради ва харид комиссиясига тасдиқлаш учун тақдим этади.
9. Харид комиссияси қуйидаги вазифаларни амалга оширади:
ўзининг иш юритиш тартибини белгилайди;
оферталарни қабул қилишнинг охирги куни ва вақтини белгилайди;
Реестрда мавжуд бўлган таклифнома юбориладиган камида 10 та лойиҳа-қидирув ва қурилиш-пудрат ташкилотларининг рўйхатини шакллантиради ҳамда харид савдолари ташкилотчисига тақдим этади, бунда рўйхатни шакллантириш кунида реестрда харид предмети бўйича талаб этиладиган рейтинг кўрсаткичли лойиҳа-қидирув ва қурилиш-пудрат ташкилотлари сони 10 тадан кам бўлган тақдирда, рейтинг кўрсаткичи тўғри келадиган мавжуд ташкилотлар рўйхатини шакллантиради;
оферталар харид ҳужжатларида белгиланган талабларга мувофиқлигини текширади (ҳужжатларнинг тўлиқ тақдим этилиши, расмийлаштириш ва бошқалар) ва ташкилотчи томонидан расмийлаштирилган баённомаларни имзолайди ҳамда тасдиқлайди;
мустақил экспертларни (маслаҳатчиларни) жалб этиш зарурлигини белгилайди;
харид ғолибини аниқлайди ёки бошқа қарор қабул қилади;
буюртмачи ва оферент ўртасидаги ҳамда оферентлар ўртасидаги манфаатлар тўқнашуви, шу жумладан, аффилланганлик ҳолатларини аниқлайди ва тегишли қарор қабул қилади;
харидни ўтказиш жараёнида пайдо бўладиган эътирозларни кўриб чиқади.
3-боб. Харид комиссияси фаолиятини тартибга солиш
10. Харид комиссияси танловни ташкил этиш ва ўтказиш чоғида буюртмачи томонидан шакллантириладиган коллегиал органдир.
Харид комиссияси аъзолар сони ва таркиби буюртмачи томонидан белгиланади. Бироқ, харид комиссияси аъзолари сони беш нафардан кам бўлмаслиги лозим. Харид комиссияси тоқ сонли аъзолардан ташкил топади.
11. Харид комиссияси аъзолари харид қилиш тартиб-таомилини ўтказишда бевосита ёки билвосита манфаатдор бўлмаслиги керак.
12. Харид комиссиясининг ишига раис раҳбарлик қилади, у харид комиссияси мажлисларини чақиради ва олиб боради, овозга қўйишни ва харид комиссияси томонидан қабул қилинган қарорларни ўқиб эшиттиради, шунингдек, харид комиссияси мажлисларининг баённомаларини тасдиқлайди. Харид комиссияси раиси йўқлигида унинг вазифаларини ўринбосари бажаради.
Харид комиссиясининг тезкор фаолиятини унинг овоз бериш ҳуқуқига эга бўлмаган масъул котиби ташкил этади.
13. Харид комиссиясининг ҳар бир аъзоси овоз беришда ёқлаб овоз бериши, қарши овоз бериши ёки бетараф қолиши мумкин. Харид комиссиясининг раиси овоз беришда иштирок этишдан бош тортиш ҳуқуқига эга эмас.
Харид комиссияси мажлислари харид предметининг махфийлиги лозим даражада таъминланган ҳолда ўтказилади.
14. Харид комиссияси давлат харидининг предметидан келиб чиққан ҳолда, ўз фаолиятини амалга ошириш учун экспертларни, шунингдек, бошқа манфаатдор вазирликлар, идоралар ва давлат буюртмачисининг юқори турувчи ташкилоти мутахассисларини жалб этиши мумкин.
15. Харид комиссияси унинг аъзоларининг камида учдан икки қисми ҳозир бўлганда ваколатли ҳисобланади ҳамда ҳар бир мажлис ва қабул қилинган қарор баённомалар билан расмийлаштирилади.
16. Харидни ўтказиш тартиб-қоидалари бўйича қарор харид комиссиясининг умумий сони томонидан кўпчилик овоз билан қабул қилинади. Бунда ғолиб мазкур Низомнинг
38-бандида
кўрсатилган тартибда аниқланади.
Овозлар тенг бўлган тақдирда, раиснинг овози ҳал қилувчи ҳисобланади.
4-боб. Харидни ўтказишга тайёргарлик
17. Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларини ташкил этиш ва амалга ошириш ушбу Низомга
иловадаги
тартибга мувофиқ амалга оширилади.
Харид савдолари ташкилотчиси лойиҳа-қидирув ва қурилиш-пудрат ташкилотини аниқлаш санасидан камида беш иш куни, бироқ харид суммаси базавий ҳисоблаш миқдорининг олти минг бараваридан ошган ҳолларда камида ўн икки иш куни олдин кўпи билан ўттиз иш куни олдин харидларда қатнашиш учун таклифномани жўнатади.
Бунда оферталарни қабул қилиш муддати тугайдиган санадан камида бир иш куни олдин харид комиссияси қарори билан таклифларни бериш муддати уч иш кунига, бироқ базавий ҳисоблаш миқдорининг олти минг бараваридан ошганда камида ўн иш кунига узайтирилиши мумкин. Бу ҳақда таклифнома жўнатилган лойиҳа-қидирув ёки қурилиш-пудрат ташкилоти огоҳлантирилиши шарт.
Агар харид буюртмачи томонидан ихтисослаштирилган ташкилотни жалб этган ҳолда ташкил этилган тақдирда, ихтисослаштирилган ташкилотнинг харажатлари танлов ғолиби ёки захирадаги ғолиб (ғолиб деб топилганда) томонидан тўланади.
Бунда харажатлар танлов предметининг ҚҚС билан бошланғич нархидан 0,1 фоиз (1 БҲМдан кам бўлмаган ва 50 БҲМдан ошмаган ҳолда) қилиб белгиланади.
18. Харидда иштирок этиш таклифномасида қуйидаги маълумотлар бўлиши керак:
харид предмети номи;
ишларни амалга ошириш тури ва ҳажми (лойиҳалаштириш, қурилиш, реконструкция қилиш, мукаммал ва жорий таъмирлаш);
ҚҚС билан бошланғич нархи ва ишларни якунлаш муддати;
харид таклифини таъминлаш кафолатининг аниқ миқдори;
молиялаштириш манбаи;
агар харид предмети ишларни бажариш (хизматларни кўрсатиш) билан боғлиқ фаолият қонунчилик ҳужжатларига мувофиқ лицензияланадиган бўлса, лицензия мавжудлиги ҳақидаги талаб;
харид ҳужжатларини олиш ва оферталарни топшириш жойи ҳамда муддати;
оферталарни очиш жойи, куни ва вақти.
19. Буюртмачи томонидан ҚҚС билан ҳисобланган нарх билан харид ўтказилиши тўғрисида қарор қабул қилинган тақдирда, харид предметининг ҚҚС билан бошланғич нархи таклифномада кўрсатилади.
20. Зарур бўлган ҳолларда, харид комиссияси қарори билан харид таклифларини бериш муддати маълум вақтга узайтирилиши мумкин. Бунда ушбу муддат мазкур Низомнинг
17-бандида
белгиланган энг кўп муддатдан ошиб кетмаслиги керак.
21. Харид предметининг ҚҚС билан бошланғич нархига ва амалдаги норматив-ҳуқуқий ҳужжатлардаги хавф-хатар тоифасига қараб, Реестрда мавжуд бўлган қурилиш-пудрат ташкилотлари — талабгорларга буюртмачи томонидан қўйиладиган минимал рейтинг талаблари қуйидагилардан иборат:
а) I хавф-хатар тоифасидаги объектлар учун:
қиймати базавий ҳисоблаш миқдорининг 20 минг бараваригача — «D» ва ундан юқори;
қиймати базавий ҳисоблаш миқдорининг 20 минг баравари ва ундан юқори — «С» ва ундан юқори электрон рейтинг баҳосига эга;
б) II хавф-хатар тоифасидаги объектлар учун:
қиймати базавий ҳисоблаш миқдорининг 20 минг бараваригача — «D» ва ундан юқори;
қиймати базавий ҳисоблаш миқдорининг 20 минг бараваридан 40 минг бараваригача — «С» ва ундан юқори;
қиймати базавий ҳисоблаш миқдорининг 40 минг бараваридан 80 минг бараваригача — «СС» ва ундан юқори;
қиймати базавий ҳисоблаш миқдорининг 80 минг баравари ва ундан юқори — «ССС» ва ундан юқори электрон рейтинг баҳосига эга;
в) III хавф-хатар тоифасидаги объектлар учун:
қиймати базавий ҳисоблаш миқдорининг 40 минг бараваригача — «С» ва ундан юқори;
қиймати базавий ҳисоблаш миқдорининг 40 минг бараваридан 80 минг бараваригача — «СС» ва ундан юқори;
қиймати базавий ҳисоблаш миқдорининг 80 минг бараваридан 240 минг бараваригача — «ССС» ва ундан юқори;
қиймати базавий ҳисоблаш миқдорининг 240 минг баравари ва ундан юқори — «В» ва ундан юқори электрон рейтинг баҳосига эга;
г) IV хавф-хатар тоифасидаги объектлар учун:
қиймати базавий ҳисоблаш миқдорининг 240 минг бараваригача — «ССС» ва ундан юқори;
қиймати базавий ҳисоблаш миқдорининг 240 минг бараваридан 400 минг бараваригача — «B» ва ундан юқори;
қиймати базавий ҳисоблаш миқдорининг 400 минг баравари ва ундан юқори — «ВВ» ва ундан юқори электрон рейтинг баҳосига эга.
5-боб. Оферталарни тақдим этиш тартиби
22. Талабгорлар харид бўйича оферталарини харид таклифномасида кўрсатилган муддатдан кечиктирмай тақдим этадилар. Тақдим этиш муддати тугагандан кейин оферта қабул қилинмайди ва кўриб чиқилмайди.
Офертанинг амал қилиш муддати харид ҳужжатларида белгиланади.
Харид таклифномасида кўрсатилган муддат ва вақтда оферталарни қабул қилиш тўхтатилади.
23. Оферталарни очиш муддати етиб келгунга қадар уларнинг талабгорлар, шунингдек, харид комиссияси масъул котиби ва аъзолари томонидан очилишига йўл қўйилмайди, ушбу таклифларни тақдим этган талабгор бундан мустасно. Мазкур талабнинг бажарилишига харид савдолари ташкилотчиси жавобгар ҳисобланади.
24. Талабгор битта харид предмети бўйича фақат битта офертани беришга ҳақли.
Талабгор тақдим этилган офертани тақдим этиш муддати тугагунига қадар берилган офертани ушбу харидда қатнашишдан воз кечиш ёки унга ўзгартиришлар киритиш учун тегишли хат билан қайтариб олишга ҳақли.
Офертани тақдим этишнинг охирги куни ва вақти тугагач офертанинг ўзгартирилишига рухсат этилмайди.
25. Талабгорнинг имзоси қўйилган оферта харид савдолари ташкилотчисига конвертга солиб елимланган ҳолда топширилади.
26. Талабгорнинг офертасидаги маълумотлар харид таклифномасида кўрсатилган маълумотларга мос келиши керак.
27. Талабгор тақдим этилаётган ахборот (маълумот) ва ҳужжатларнинг ҳақиқийлиги ва тўғрилиги учун жавоб беради.
28. Талабгор оферта таркибида харид предметининг ҚҚС билан бошланғич нархидан 2 фоиздан ортиқ бўлмаган харид таклифини таъминлаш кафолати суммасини миллий валютада буюртмачининг ҳисобрақамига пул ўтказиш йўли билан амалга оширади.
29. Тўланган харид таклифини таъминлаш кафолати харид якунидан сўнг буюртмачи томонидан лойиҳа-қидирув ёки қурилиш-пудрат ташкилотларининг ҳисобрақамларига қайтарилади.
Харид савдоларида қатнашишга таклифни таъминлаш кафолати:
харид ғолибига — шартнома тузилгандан кейин уч иш куни;
қолган оферентларга — харид ғолиби билан шартнома тузилгандан кейин, уч иш куни;
харидда иштирок этишдан воз кечган оферентга — харидда қатнашишдан воз кечиш ҳақидаги хати берилган кундан бошлаб уч иш куни ичида қайтарилади.
30. Харид таклифини таъминлаш кафолати қуйидаги ҳолатларда қайтарилмайди:
оферентга — офертани тақдим этишнинг охирги куни ва вақти тугагач, оферент томонидан оферта қайтариб олинганда;
харид ғолибига — танлов ҳужжатларида белгиланган шартларда шартнома тузиш рад этилганда.
31. Харид савдолари ташкилотчиси талабгорнинг сўров хатига кўра харид жараёни билан боғлиқ бўлган саволларга талабгорнинг сўров хати келиб тушган кундан бошлаб уч иш куни ичида ёзма равишда жавоб бериши лозим.
Буюртмачи талабгорнинг сўров хатига кўра харид ҳужжатларининг моҳияти ёки мазмуни билан боғлиқ бўлган саволларга талабгорнинг сўров хати келиб тушган кундан бошлаб уч иш куни ичида ёзма равишда жавоб бериши лозим.
Бунда харид бўйича харид қилиш ҳужжатларининг қоидаларига доир тушунтиришлар уларнинг мазмун-моҳиятини ўзгартирмаслиги керак.
6-боб. Харид савдоларини ўтказиш ва якунлаш
32. Харид савдолари, қоида тариқасида, буюртмачи томонидан белгиланган манзилда (бинода) ўтказилади.
33. Харид комиссияси мажлиси ва қарорлари белгиланган тартибда ёпиқ ўтказилади.
Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидлари комиссиясининг мажлислари харид комиссияси аъзолари ҳозирлигида юзма-юз ўтказилади. Юзма-юз мажлислар видеоконференциялар (телеконференциялар ёки махфийликни таъминлаш имконини бермайдиган бошқа усуллар) шаклида ўтказилиши мумкин эмас.
Харид комиссияси мажлислари харид предметининг махфийлигини лозим даражада таъминланган ҳолда ўтказилади.
Мажлис вақтида оферталар солинган конвертлар очилади, шартлар ва тартиботларга риоя қилиниши, харид ҳужжатларида кўрсатилган ҳужжатларнинг мавжудлиги текширилади.
Конвертларни очиш жараёнларини харид савдолари ташкилотчиси видеоёзувга олади ва видеоёзув икки йил давомида сақланишини таъминлайди.
34. Оферентнинг ваколатли вакили таклифлар солинган конвертларни очиш тартиб-таомилида иштирок этишга ҳақли.
Харид комиссияси мажлис натижалари баённома билан расмийлаштирилади.
Харид савдолари ташкилотчиси баҳолаш натижаларига кўра харид комиссияси томонидан қабул қилинган қарор ҳақидаги маълумотларни ёзма шаклда уч иш кунида юборилишини таъминлайди.
35. Офертада харид ҳужжатлари талаблари бузилганлиги аниқланган тақдирда, уларнинг мазмуни мазкур оферентнинг ўзига маълум қилинган ҳолда харид савдоларидан четлаштирилади.
36. Харид комиссияси мажлисида офертани кўриб чиқиш давомида оферент томонидан офертанинг мазмуни тушунтириб берилишига йўл қўйилади.
Бунда офертанинг мазмунини, шу жумладан, нархи ёки бажариш муддатини ўзгартирувчи тушунтиришлар берилишига йўл қўйилмайди.
37. Оферент ғолиб бўлган тақдирда, танлов шартларига мувофиқ харид савдолари ташкилотчиси томонидан тақдим этилган ҳужжатларидаги иш ҳажмларини тўлиқ бажариш мажбуриятини олади.
38. Харид савдолари ғолиби харид комиссиясининг ёпиқ мажлисида аниқланади.
Оферентнинг умумий баллари йиғиндисини якуний ҳисоблаш учун ҳар бир оферент бўйича харид комиссияси томонидан ҳисобланадиган қуйидаги формула қўлланилади:
а)
қурилиш-пудрат йўналишидаги оферент бўйича:
ЯБ = (РБ х 0,8 + (ББН — ОН) х 20 / (ББН — ББН х 0,95)) — О х (РБ х 0,05) + 1.
Бунда:
ЯБ
— оферентнинг якуний балли;
РБ
— электрон соҳабай рейтинг доирасида ҳисобланган балл;
0,8
— электрон соҳабай рейтинг доирасида олинган баллнинг умумий якуний баллдаги улушини аниқловчи коэффициент;
ББН
— алоҳида муҳим ва тоифаланган объект буюртмачисининг ҚҚС билан бошланғич нархи. Бунда агар қонунчиликда белгиланган тартибда ҚҚС билан бошланғич нарх ҚҚСсиз бўлса, ушбу формулада белгиланган тартибдаги ҚҚСсиз қийматлар ҳисобга олинади;
ОН
— оферент томонидан таклиф этилган ҚҚС билан нарх. Бунда агар қонунчиликда белгиланган тартибда таклиф нархи ҚҚСсиз бўлса, ушбу формулада белгиланган тартибдаги ҚҚСсиз қийматлар ҳисобга олинади;
— оферент томонидан таклиф этилган ҚҚС билан нарх учун интерполяция йўли билан бериладиган балл. Бунда ҚҚС билан бошланғич нархнинг 5 фоизидан ошиб кетмаган энг кам ҚҚС билан таклиф нархга 20 балл ҳисобланади, ҚҚС билан энг кўп таклиф нархга 0,0 балл ҳисобланади, ушбу ҚҚС билан энг кам ҳамда энг кўп таклиф нархлар орасидаги ҚҚС билан таклиф нархларга балл 0,0 билан 20 балл оралиғидаги интерполяция йўли билан ҳисобланади;
0,95
— ҚҚС билан таклиф нархининг ҚҚС билан бошланғич нархдан 5 фоиздан кўп камайтирилиши мумкин эмаслиги коэффициенти;
О
— оферентнинг жорий календарь йил давомида электрон тендер платформасида ютиб олган объектлари сони;
0,05
— объектлар бўйича харид/тендерда ғолиб бўлган ёки тўғридан-тўғри шартнома имзолаган ҳамда ушбу шартнома бўйича ишларни якунламаган ёки жорий йил мажбуриятларини бажармаган пудрат ташкилоти календарь йил давомида алоҳида муҳим ва тоифаланган объект бўйича давлат харидида иштирок этган тақдирда, ҳар бир якунланмаган шартнома бўйича унинг рейтингидаги жами баллига нисбатан (уларнинг рейтинг кўрсаткичи туширилмаган ҳолда) 5 фоиз чегирма қўлланилади;
— алоҳида муҳим ва тоифаланган объектларда иш тажрибасига эга бўлган оферентга қўшиб бериладиган балл.
Талабгор ўз таклифини юборганда, унинг ҚҚС билан нарх чегирмаси ҚҚС билан бошланғич нархга нисбатан 5 фоиздан кўп ҳамда бошланғич қурилиш, реконструкция қилиш ҳамда мукаммал ва жорий таъмирлаш муддатидан кўп ёки кам бўлган тақдирда, харид комиссияси томонидан ушбу таклиф қабул қилинмайди;
б)
лойиҳа-қидирув йўналишидаги оферент бўйича:
ЯБ = (РБ х 0,8 + (ББН — ОН) х 20 / (ББН — ББН х 0,95 / 0,90 / 0,85 / 0,80)) — О х (РБ х 0,02) + 1.
Бунда:
ЯБ
— оферентнинг якуний балли;
РБ
— электрон рейтинг доирасида ҳисобланган балл;
0,8
— лойиҳа-қидирув ташкилотларининг электрон рейтинги доирасида олинган баллнинг умумий якуний баллдаги улушини аниқловчи коэффициент;
ББН
— алоҳида муҳим ва тоифаланган объект бўйича давлат буюртмачисининг ҚҚС билан бошланғич нархи. Бунда агар қонунчиликда белгиланган тартибда бошланғич нарх ҚҚСсиз бўлса, ушбу формулада белгиланган тартибдаги ҚҚСсиз қийматлар ҳисобга олинади;
ОН
— оферент томонидан таклиф этилган ҚҚС билан нарх. Бунда агар қонунчиликда белгиланган тартибда таклиф нархи ҚҚСсиз бўлса, ушбу формулада белгиланган тартибдаги ҚҚСсиз қийматлар ҳисобга олинади;
— оферент томонидан таклиф этилган ҚҚС билан нарх учун интерполяция йўли билан бериладиган балл. Бунда ҚҚС билан бошланғич нархнинг 5 фоизидан ошиб кетмаган энг кам ҚҚС билан таклиф нархга 20 балл ҳисобланади, ҚҚС билан энг кўп таклиф нархга 0,0 балл ҳисобланади, ушбу ҚҚС билан энг кам ҳамда энг кўп таклиф нархлар орасидаги ҚҚС билан таклиф нархларга балл 0,0 билан 20 балл оралиғидаги интерполяция йўли билан ҳисобланади;
0,95 / 0,90 / 0,85 / 0,80
— таклиф нархининг (ҚҚС билан) бошланғич нархдан (ҚҚС билан) ушбу Низом 38-банди «б» кичик бандининг
ўн тўртинчи — ўн саккизинчи хатбошиларига
мувофиқ 5, 10, 15 ва 20 фоиздан кўп камайтирилиши мумкин эмаслиги коэффициенти;
О
— оферентнинг жорий календарь йил давомида электрон тендер платформасида ютиб олган объектлари сони;
0,02
— объектлар бўйича тендерда ғолиб бўлган ёки тўғридан-тўғри шартнома имзолаган ҳамда ушбу шартнома бўйича ишларни якунламаган лойиҳа-қидирув ташкилоти календарь йил давомида платформа орқали яна бошқа объект бўйича тендерда иштирок этган тақдирда, ҳар бир якунланмаган шартнома бўйича унинг рейтингидаги жами баллига нисбатан (уларнинг рейтинг кўрсаткичи туширилмаган ҳолда) қўлланиладиган 2 фоиз чегирма;
1 —
алоҳида муҳим ва тоифаланган объектларда иш тажрибасига эга бўлган оферентга қўшиб бериладиган балл.
Оферентнинг ҚҚС билан таклиф нархининг ҚҚС билан бошланғич нархидан баланд эмаслигини ҳамда базавий ҳисоблаш миқдорининг (БҲМ):
300 бараваригача бўлган танлов предметининг ҚҚС билан бошланғич нархидан 5 фоиздан паст эмаслигини;
1500 бараваригача бўлган танлов предметининг ҚҚС билан бошланғич нархидан 10 фоиздан паст эмаслигини;
3000 бараваригача бўлган танлов предметининг ҚҚС билан бошланғич нархидан 15 фоиздан паст эмаслигини;
3000 бараваридан юқори бўлган танлов предметининг ҚҚС билан бошланғич нархидан 20 фоиздан паст эмаслигини харид комиссияси ўрганиб чиқади.
Агар оферентнинг ҚҚС билан таклиф нархидаги чегирмаси ҚҚС билан бошланғич нархга нисбатан 5, 10, 15 ва 20 фоиздан кўп ҳамда бошланғич лойиҳа-смета ҳужжатларини ишлаб чиқиш муддатидан кўп ёки кам бўлса, харид комиссияси томонидан ушбу таклиф қабул қилинмайди.
Юқоридаги формулалар асосида харид натижаларини ҳисоблаш жараёнида оферентларнинг умумий баллари бир хил бўлган тақдирда, энг биринчи бўлиб таклифини тақдим этган (сана, вақт) оферент ғолиб этиб белгиланади.
39. Оферталарни кўриб чиқиш, баҳолаш ва таққослаш натижалари тўғрисидаги ахборот ошкор қилинмайди, қонунчилик ҳужжатларида назарда тутилган ҳоллар бундан мустасно.
40. Харид комиссиясининг ҳар бир мажлисида баён юритилади.
41. Харид савдолари харид комиссияси қарори билан тасдиқланган баённома асосида буюртмачи билан харид ғолиби белгиланган тартибда шартномани имзолангандан кейин тугалланган ҳисобланади.
42. Харид савдолари қуйидаги ҳолларда ўтказилмаган ҳисобланади ва қайтадан ўтказилади:
оферталарни тақдим этиш муддатида учтадан кам оферта тушса;
барча оферталар харид ҳужжатлари шартларига мувофиқ бўлмаса;
фақат битта оферентнинг таклифи харид ҳужжатлари шартларига мувофиқ бўлса;
оферталарда харид таклифини таъминлаш кафолати мавжуд бўлмаса;
оферентлар томонидан таклиф этилган ҚҚС билан нархлар харид предметининг ҚҚС билан бошланғич нархидан ортиқ бўлса ҳамда ушбу Низомнинг
38-бандига
мувофиқ 5, 10, 15 ва 20 фоиздан кўп ҳамда бошланғич лойиҳа-смета ҳужжатларини ишлаб чиқиш муддатидан кўп ёки кам бўлса.
43. Агар харид ўтказилмаган деб эътироф этилса, харид савдолари такроран ўтказилади, бунда харид ҳужжатлари шартларининг қайтадан кўриб чиқилишига йўл қўйилади.
44. Буюртмачи харид тугаллангандан кейин харид савдолари ғолибига шартнома тузиш тўғрисидаги ёзма билдиришномани уч иш кунидан кечикмай жўнатади.
45. Шартнома харид ғолиби билдиришномани олган кундан бошлаб ўн иш куни муддатда тузилади.
46. Ғолиб шартнома тузишдан бош тортган тақдирда унга таклифни таъминлаш кафолат суммаси қайтариб берилмайди. Агар харид комиссияси томонидан захирадаги ғолиб аниқланган бўлса, шартнома тузиш ва унга доир мажбуриятларни бажариш ҳуқуқи захирадаги ғолибга ўтади.
Бунда захирадаги ғолиб у томонидан таклиф этилган нархда (захирадаги ғолиб таклиф этган нарх ғолиб томонидан таклиф этилган нархдан паст бўлган ҳоллар бундан мустасно) шартнома тузиши ёки шартнома тузишдан бош тортиши мумкин. Агар харид комиссияси томонидан захирадаги ғолиб аниқланмаган бўлса ёки захирадаги ғолиб шартнома тузишдан бош тортса, давлат буюртмачиси янги харид ўтказади.
7-боб. Харид нархи
47. Харидда белгиланган нарх қатъий нарх ҳисобланади.
48. Биринчи молиявий йил мобайнида нархларга ҳамда товарлар, ишлар ва хизматлар харид қилиш юзасидан шартномани бажариш муддатига ўзгартиришлар киритишга йўл қўйилмайди, қонунчилик ҳужжатларида назарда тутилган ҳоллар бундан мустасно.
8-боб. Харид қатнашчиларининг жавобгарлиги
49. Харид қатнашчилари қонунчилик ҳужжатларига ва ушбу Низом талабларига мувофиқ жавоб берадилар.
50. Буюртмачи:
харид комиссиясини шакллантиришда унинг таркибига оид талабларга риоя этилиши;
харид предмети учун назарда тутилмаган шакллар бўйича харид савдоларини амалга ошириш имконини берадиган унинг қийматини камайтириш мақсадида харид предметини бўлишга йўл қўйилиши;
харид ғолиби билан шартнома тузиш муддатининг бузилиши;
томонлар ўртасидаги шартномавий мажбуриятларнинг бажарилиши тугаллангандан кейин уч йил мобайнида оферталарнинг асл нусхалари сақланмаганлиги;
харид ташкил этиш ва ўтказиш тартиботларининг бошқача бузилишлари учун жавоб беради.
Агар буюртмачи асоссиз равишда шартномани тузишдан воз кечса ёки бош тортса, харид ғолиби шартномани тузиш ёки етказилган зарарни ва бой берилган фойдани ундириш тўғрисидаги талаб билан судга мурожаат қилиши мумкин.
51. Харид савдолари ташкилотчиси:
оферталар тақдим этиш муддати тугагунгача харид ҳужжатларини олган талабгорларга ўз вақтида хабар қилмасдан ва офертага тузатишлар киритиш учун етарли бўлган вақт учун оферталарни тақдим этиш муддатини узайтирмасдан ўзгартириш ва қўшимчалар киритилганлиги;
аризалар ва оферталарни қабул қилиб олишни рад этганлик, уларни ҳисобга олишни таъминламаганлик, конвертларни очишгача уларнинг махфийлигини ва сақланишини таъминламаганлик;
харид ўтказиш тартиботи бузилганлиги;
рейтинг кўрсатгичи ва балларни хато тақдим этганда;
харидни ташкил этиш ва ўтказиш тартиботининг бошқача бузилишлари учун жавоб беради.
52. Харид комиссияси:
харид ўтказиш тартиботлари босқичлари бўйича кам овоз билан ва/ёки танлов таклифларини баҳолаш мезонларини ҳисобга олмасдан қарор қабул қилинганлиги;
талабгор (оферент)дан унинг малака маълумотларига мувофиқлигини тасдиқловчи ҳужжатларни тақдим этишнинг асоссиз талаб қилиниши;
талабгорларнинг ўз интеллектуал мулки ёки тижорат сирини муҳофаза қилишга бўлган ҳуқуқи бузилганлиги;
талабгорлар (оферентлар)нинг малака маълумотларига нисбатан харид ҳужжатларида назарда тутилмаган мезонлар ва талаблар белгиланганлиги;
харидда қатнашишга:
талабгор (оферент)нинг харид тартиботида қатнашишдан асоссиз равишда четлатилганлиги;
хариднинг бошқа қатнашчилари кўрсатгичларига таъсир қилмайдиган, уларга йўл қўйган харид қатнашчисига устунлик бермайдиган ҳолларда офертани расмийлаштиришдаги ноаниқликларга номувофиқлиги эътиборга олинганлиги;
оферта мазмунини ўзгартирадиган тушунтиришлар ва тузатишларга йўл қўйилганлиги, шу жумладан, нархлар ёки бажариш муддати ўзгартирилганлиги;
офертани харид комиссияси мажлисида кўриб чиқиш давомида оферентнинг тушунтириш беришига асоссиз равишда йўл қўйилмаганлиги;
ахборотнинг ошкор қилинганлиги, савдолар қатнашчиларининг ўзаро ёки жалб этилган мутахассислар билан келишувига йўл қўйилганлиги, шунингдек, қонунга зид бошқа хатти-ҳаракатлар қилинганлиги;
харид бўйича ғолиб деб топиш тартиботи бузилганлиги, иштирок этмаган оферентларни ўз вақтида хабардор қилинмаганлиги;
харид савдолари тартиботининг бошқача бузилишлари учун жавоб беради.
53. Харид ғолиби:
физик иш ҳажмлари, сифатга доир ва техник параметрлар бўйича шартнома шартларида назарда тутилган муддатларда бажарилмаганлиги;
харид шартлари ва шартноманинг бошқача бузилишлари учун жавоб беради.
54. Харид тартиботидан келиб чиққан келишмовчиликлар ва низолар, буюртмачи, харид савдолари ташкилотчиси ёки хариднинг бошқа қатнашчиларини хатти-ҳаракатлари ва қарорлари юзасидан шикоятлари қонун ҳужжатларида белгиланган тартибда кўриб чиқилади.
9-боб. Якунловчи қоидалар
55. Харид натижаларини расмийлаштириш, тузилган шартнома бўйича ҳисоб-китобларни ташкил этиш, шартнома мажбуриятлари бажарилиши мониторингини юритиш ҳамда шикоятлар, низо ва келишмовчиликларни кўриб чиқиш қонунчилик ҳужжатларига мувофиқ амалга оширилади.
56. Харид буюртмачиси харидга тааллуқли барча ҳужжатлар ва маълумотларни қонун ҳужжатларида белгиланган тартиб ва муддатларда сақланишини таъминлайди.
57. Ушбу Низом талабларини бузганликда айбдор шахслар қонунчилик ҳужжатларида белгиланган тартибда жавобгар бўлади.
Алоҳида муҳим ва тоифаланган объектларда амалга ошириладиган лойиҳалаштириш, қуриш, реконструкция қилиш, мукаммал ва жорий таъмирлаш ишлари билан боғлиқ давлат харидларини ташкил этиш ва ўтказиш тартиби тўғрисидаги
низомга
ИЛОВА
Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларини ташкил этиш ва амалга ошириш
ТАРТИБИ
Босқичлар
Субъектлар
Алоҳида муҳим ва тоифаланган объектларни лойиҳалаштириш, қуриш, реконструкция қилиш, мукаммал ва жорий таъмирлаш бўйича давлат харидларининг тадбирлари
Муддатлар
1-босқич
Буюртмачи
1. Мустақил равишда ёки ихтисослаштирилган ташкилотни жалб этган ҳолда харид предметининг ҚҚС билан бошланғич қийматини белгилаш.
2. Харидни ўтказиш санасини белгилаш ҳамда қарор қабул қилиш.
3. Харид савдоларини ташкил этиш учун ихтисослашган ташкилотни танлаб олиш, белгилаш.
4. Харид комиссияси таркибини ва иш регламентини шакллантиради, тасдиқлайди, унинг ишида қатнашади.
5. Харид предметининг ҚҚС билан бошланғич нархидан 2 фоиздан ортиқ бўлмаган харид таклифини таъминлаш кафолати суммаси белгилайди.
6. Реестрга асосан таклифнома юбориладиган камида 10 та лойиҳа-қидирув ва қурилиш-пудрат ташкилотларининг рўйхатини шакллантиради ҳамда харид савдолари ташкилотчисига тақдим этади.
Белгиланган муддатда
2-босқич
Буюртмачи
(
харид савдоларини ташкил этиш учун ихтисослаш-тирилган ташкилот)
1. Харид предметига қўйиладиган махсус, техник ва тижорат талабларини ҳисобга олган ҳолда, талабгорнинг малакасини белгилаш ва харид ўтказиш учун танлов ҳужжатларини ишлаб чиқади.
2. Харид комиссияси томонидан тақдим этилган рўйхатдаги лойиҳа-қидирув ва қурилиш-пудрат ташкилотларининг электрон рейтинг кўрсаткичларини ўрганади.
Белгиланган муддатда
3-босқич
Буюртмачи
(
харид савдоларини ташкил этиш учун ихтисослаш-тирилган ташкилот)
Лойиҳа-қидирув ва қурилиш-пудрат ташкилотини аниқлаш санасидан камида 5 иш куни, бироқ харид суммаси базавий ҳисоблаш миқдорининг олти минг бараваридан ошган ҳолларда камида 12 иш куни, кўпи билан 30 иш куни олдин харидларда қатнашиш учун таклифномани жўнатади.
2 иш куни мобайнида
4-босқич
Талабгорлар
Харид бўйича оферталарини харид таклифномасида кўрсатилган муддатдан кечиктирмай тақдим этади.
5 иш кунидан 30 иш кунигача
5-босқич
Буюртмачи
(
харид савдоларини ташкил этиш учун ихтисослаш-тирилган ташкилот)
1. Оферталарни қабул қилиш, уларнинг ҳисобга олиниши ва махфийлигини таъминлайди.
2. Жалб этиладиган экспертлар ёки эксперт ташкилотларининг ишларини ташкил этади.
3. Оферентлар томонидан тақдим этилган оферталарини харид комиссияси йиғилишида очиш ва харид комиссиясига ўрганиб чиқиш учун тақдим этади.
Белгиланган муддатда
6-босқич
Харид комиссияси
Танловни ташкил этади ва ўтказади ҳамда ғолибни аниқлайди.
Белгиланган муддатда
7-босқич
Буюртмачи
(
харид савдоларини ташкил этиш учун ихтисослаш-тирилган ташкилот)
1. Оферталарнинг асл нусхаларини улар очилгандан кейин ўрнатилган тартибда буюртмачига топширади (харид савдоларини ташкил этиш учун ихтисослаштирилган ташкилот жалб қилинган ҳолларда).
2. Йиғилиш баённомаларини расмийлаштириш ва харид комиссиясига тасдиқлаш учун тақдим этади.
Белгиланган муддатда
(Қонунчилик маълумотлари миллий базаси, 23.09.2025 й., 09/25/600/0864-сон)